สังคมข่าวหุ้น
*นักลงทุนชะลอการลงทุนไว้ก่อน รอผลการประชุมเศรษฐกิจประจำปีของเฟด ในวันที่ 24-26 ส.ค.นี้  รวมทั้งคำพิพากษาคดีรับจำนำข้าวที่มี น.ส.ยิ่งลักษณ์ ชินวัตร อดีตนายกรัฐมนตรี ในวันที่ 25 ส.ค.นี้  ขณะที่แรงเทขายทำกำไรออกมาเป็นระยะในหุ้นที่ XD ดี ราคาน้ำมันดิบปรับลดลง ทำให้ดัชนีแกว่งตัวในกรอบแคบๆ  เนื่องจากนักลงทุนส่วนใหญ่ชะลอการลงทุน แนวรับรอบนี้  1,565 จุด  แนวต้าน 1,578 จุด
23 ส.ค. 2560

เกียรติก้อง ว่องไวยากร
หุ้นซึมแกว่งกรอบแคบ
*นักลงทุนชะลอการลงทุนไว้ก่อน รอผลการประชุมเศรษฐกิจประจำปีของเฟด ในวันที่ 24-26 ส.ค.นี้  รวมทั้งคำพิพากษาคดีรับจำนำข้าวที่มี น.ส.ยิ่งลักษณ์ ชินวัตร อดีตนายกรัฐมนตรี ในวันที่ 25 ส.ค.นี้  ขณะที่แรงเทขายทำกำไรออกมาเป็นระยะในหุ้นที่ XD ดี ราคาน้ำมันดิบปรับลดลง ทำให้ดัชนีแกว่งตัวในกรอบแคบๆ  เนื่องจากนักลงทุนส่วนใหญ่ชะลอการลงทุน แนวรับรอบนี้  1,565 จุด  แนวต้าน 1,578 จุด
*ราคาหุ้น KTC ยังไปต่อ ต้องชมฝีมือระเทียร ศรีมงคล ประธานเจ้าหน้าที่บริหาร บริษัทบัตรกรุงไทย ที่วางแผนแก้เกมได้สำเร็จ หลังจากที่โดนกดดอกเบี้ยบัตรรูดปรื๊ด แต่ระเทียรก็ปรับมาใช้วิธีลดต้นทุนโดยการลดตั้งสำรอง ประคองกำไรไม่ให้ทรุด ตอนนี้เลยทะลุราคาเป้าหมายของบางค่ายไปแล้ว เป้าต่อไป 126 บาท
*กลุ่มแบงก์มี KBANK  ของเสี่ยปั้น BBL ของเฮียโทนี่  รวมทั้ง SCB หลังจากที่นักลงทุนเปลี่ยนกลุ่มเล่น เนื่องจากราคาหุ้นของกลุ่มนี้ยังไม่แพง ที่ผ่านมาก็ลงมาค่อนข้างมากแล้ว ทำให้เกิดแรงเก็งกำไรเข้ามาจากกลุ่มสถาบัน
*ราคา  PACE ฟื้นตัวแรงวานนี้ หลังจากอาทิตย์ นันทวิทยา กรรมการผู้จัดการใหญ่และประธานเจ้าหน้าที่บริหาร ธนาคารไทยพาณิชย์ ยืนยันสถานะหนี้ของ บมจ.เพซ ดีเวลลอปเมนท์ คอร์ปอเรชั่น ลูกหนี้รายใหญ่ของธนาคารถือว่ายังเป็นปกติ นักวิเคราะห์มองว่าประเด็นนี้ทำให้ความกังวลเรื่องการคืนหนี้ให้กับ SCB และ B/E ผ่อนคลายลง และอาจส่งผลดีกับราคาหุ้นได้บ้าง หลังจากราคาหุ้นปรับตัวลงมาก เพราะกังวลเรื่องสภาพคล่องทางการเงิน
*AJA ยังโดนแขวน SP แฟนคลับของเฮียอมร มีมะโน  ประธานเจ้าหน้าที่บริหาร ก็ยังต้องรอลุ้นผลประกอบการไตรมาสสองที่จะประกาศเดือนหน้า หลังจากที่ Q1 ออกมาแล้ว แต่ขาดทุนยับเยิน งานนี้ถ้ากลับมาเทรดใหม่ อาจต้องใช้มือที่มองไม่เห็นมาช่วยพยุงราคาไว้
*ครม.ไฟเขียว อัตราภาษีเครื่องดื่ม ชาเขียว และชูกำลัง เพิ่มลิตรละ 1 บาท ตามความหวาน งานนี้ ICHI ของ เสี่ยตัน, โออิชิ  ของเสี่ยเจริญ คาดว่าจะได้รับผลกระทบมากที่สุด เพราะงานนี้ นักวิเคราะห์คาดว่าอาจต้องแบกภาระภาษีไว้เองทั้งหมด
*หุ้น ITD  ของเปรมชัย กรรณสูต คึกคัก  หลังจากครม.สัญจรไฟเขียวให้กรมทางหลวงดำเนินโครงการทางหลวงพิเศษระหว่างเมือง (มอเตอร์เวย์) 2 เส้นทาง คือ สายบางปะอิน-นครราชสีมา (M6) และสายบางใหญ่-กาญจนบุรี (M81) ในส่วนของการให้เอกชนร่วมลงทุนในการดำเนินงานและบำรุงรักษา ในรูปแบบให้เอกชนร่วมลงทุนในรูปแบบ PPP
*นางสาวภัทรลดา สง่าแสง รองกรรมการผู้จัดการใหญ่ ด้านการเงินและบัญชี บริษัท ไทยออยล์  หรือ TOP  ให้ความหวังนักลงทุน โดยคาดผลประกอบการไตรมาสที่ 3 จะพลิกมีกำไรสุทธิจากการสต็อกน้ำมัน  2 พันล้านบาท  หลังราคาน้ำมันดิบฟื้นมาอยู่ที่ 50-51 เหรียญ แต่ราคาไม่ได้ไปไกลเท่าไหร่ เนื่องจากราคาน้ำมันดิบเริ่มปรับลดลงแล้ว
*สหกลอิควิปเมนท์ หรือ SQ ภายใต้การนำของ ศาศวัต ศิริสรรพ์ ประธานเจ้าหน้าที่บริหาร ราคาหุ้นวิ่งเป็นพักๆ เป้าหมายยังอีกไกล 7.4 บาท หลังจากโชว์ผลงานครึ่งปีแรกได้ดี  นักวิเคราะห์เลยเตรียมปรับประมาณการรอลุ้นงานประมูลโครงการแม่เมาะปลายปีนี้
*AMATA ของวิกรม กรมดิษฐ์  วิ่งปรู๊ด  รับร่าง พ.ร.บ.พื้นที่เขตเศรษฐกิจพิเศษภาคตะวันออก (EEC) ที่จะเสนอต่อสภานิติบัญญัติเพื่อพิจารณาประกาศใช้เป็นกฎหมายในไตรมาสที่ 4  นี้ งานนี้อมตะ ได้รับประโยชน์เต็มๆ  และยังสนใจฮับรถยนต์แห่งอนาคตและกลุ่มการบินด้วย ราคาตอนนี้ยังมีอัพไซด์ เป้าหมาย 22 บาทโน่น
*บมจ.ไทยประกันชีวิต รุกสร้างแบรนด์ผ่านออนไลน์ ต่อยอดโฆษณา “โอกาส” ส่วนโฆษณาชุดนี้จะต่างจากทุกเรื่องที่ผ่านมา เพราะเขามีการนำเสนอในลักษณะ Documentary-Drama แถมมั่นใจโดนใจผู้บริโภคยุคใหม่ที่นิยมเสพสื่อออนไลน์ และมียอดวิว 20 ล้านวิว ภายในระยะเวลา 7 วัน